Árshátíð Bíldudalsskóla og Tjarnarbrekku Mánudaginn 9. apríl héldu Tjarnarbrekka og Bíldudalsskóli árshátíð , eins og fram kemur á heimasíðu þeirra . Þar segir enn fremur : „ Nemendur skólans höfðu unnið að undirbúningi í smiðjutímum í skólanum . Markmiðið var að vinna með ákveðna hæfni sem byggist á hæfniviðmiðum aðalnámskrár grunnskólans , ásamt völdum lykilhæfni viðmiðum . Sem dæmi um það sem unnið var með má nefna hæfniviðmið úr íslensku , samfélagsfræði og sviðslistum . Þema árshátíðarinnar var hinn ástsæli barnabókahöfundur Astrid Lindgren . Hún var einstaklega afkastamikill rithöfundur , en bækur hennar hafa verið þýddar á fjölmörg tungumál og alls staðar hlotið góðar viðtökur . Sögur hennar búa oft yfir ævintýraljóma , eru spennandi og dularfullar og vináttan er oft í forgrunni . Sögupersónur Astrid Lindgren eru ógleymanlegar og þær lifa góðu lífi með nýjum kynslóðum lesenda . Á árshátíðinni var boðið upp á fimm atriði og nemendur skreyttu salinn með verkum sem þeir útfærðu í sjónlistum . Unglingastigið bjó til veggspjöld með fróðleiksmolum um Astrid Lindgren , nemendur miðdeildar bjuggu til myndir af þekktustu sögupersónunum og myndirnar voru hengdar upp í salnum , yngsta stigið bjó til bók með skemmtilegum staðreyndum um höfundinn , en öll sviðsmyndin var útfærð og búin til af nemendum . Boðið var upp á glæsilegt hlaðborð í boði foreldrafélagsins . Það er óhætt að segja að gleðin hafi verið við völd á árshátíðinni , nemendur höfðu lagt hart að sér við undirbúning og sýnt mikinn metnað og uppskáru eftir því . Frábær skemmtun með frábærum krökkum . ”